九懷
作者：高似孫
朝代：宋

paragraphs: 望九疑兮雲雨，心慘慘兮思君。
冉冉兮愁痕，楚波深兮斑竹活。
歷嵯峩兮極眺，訊遐心兮誰將。
蛟何躍兮衝波，鴻何驚兮離網。
湘有蘋兮渚有荃，欲將誠兮無能宣。
蒼莽兮何之，孰亮余兮㛹娟。
羽何音兮鏘鏘，鳳何儀兮濟濟。
朝騰余軔兮梧陰，夕娛兮清澧。
蹇躊躇兮自喜，遡清川兮如洗。
植館兮雲中，樹之兮石磊。
磊貝闕兮鱗堂，雜青楓兮始霜。
芷路兮蘅薄，桂飛橑兮蘭房。
相芰荷兮可衣，美秋菊兮曾糧。
瑶華兮在席，江有蘺兮吐芳。
被薜兮带蘿，表之兮以蘭香。
彙衆卉兮揚徽，貯芳辛兮同薰。
哀絃切兮入雲，靈來下兮繽紛。
捐余璫兮中流，遺余玦兮北渚。
儼奉君兮嘉薦，乃遺余兮芳杜。
時契闊兮難再，聊歌風兮自語。